b'\n_START_ARTICLE_\nIndijska umjetnost\n_START_PARAGRAPH_\nIndijska umjetnost ozna\xc4\x8dava umjetni\xc4\x8dku produkciju indijskih naroda kroz povijest i umjetnost dana\xc5\xa1nje Republike Indije.\n_START_SECTION_\nPrapovijest\n_START_PARAGRAPH_\nLjudi \xc5\xbeive na Indijskom potkontinentu oko 400.000 godina, a najljep\xc5\xa1a svjedo\xc4\x8danstva svog postojanja su ostavili u \xc5\xa1piljama Bhimbetka, \xc4\x8dije su slike stare oko 30.000 godina, a petroglifi \xc4\x8dak 290.000 godina, \xc5\xa1to ih \xc4\x8dini najstarijim ljudskim izrazom na svijetu._NEWLINE_Nedugo nakon po\xc4\x8detaka prve civilizacije koja se rodila u Mezopotamiji (dana\xc5\xa1nji Irak i Sirija) oko 3500 g. p. K. javljaju se i najranija gradska naselja na rijeci Indu (oko 3000. g. p. K.). Gradovi kao Mohend\xc5\xbeo Daro i Harappa bili su najve\xc4\x87i i najrazvijeniji. Mohend\xc5\xbeo-daro je zauzimao je 60 hektara povr\xc5\xa1ine, imao je pravokutni oblik i oko 40.000 stanovnika, a va\xc5\xbenije gra\xc4\x91evine (poput citadele, \xc5\xa1kole, najstarije kupaonice i kanalizacije na svijetu) bile su izgra\xc4\x91ene opekama od pe\xc4\x8dene gline._NEWLINE_Vezu Bliskog Istoka i Kine ostvarivala su mnoga nomadska plemena preko Indije, ali prije svega preko Perzije. Tako je Indijska umjetnost ostala dugo godina samosvojna i originalna.\n_START_SECTION_\nPrva carstva\n_START_PARAGRAPH_\nIndijci su apsorbirali mnoge perzijske elemente, ali su o\xc4\x8duvali i doma\xc4\x87e kiparske tradicije. Likovi mekih, \xc4\x8dulno punih oblika, mogu se pratiti unatrag do prvih naseobina u dolini Inda. Tako su npr. nastale kiparski oblikovane vratnice Velike stupe u Sanchiju. Zanimljivo je da se na ovom djelu ne vidi gdje prestaje arhitektura, a gdje po\xc4\x8dinje skulptura. Stil koji je vi\xc5\xa1e \xc4\x8duvao tradicionalnu Indijsku skulpturu naziva se Mathura stil (po najva\xc5\xbenijoj \xc5\xa1koli u gradu Mathuri)._NEWLINE_U me\xc4\x91uvremenu je sjeverozapadna oblast Indije \xe2\x80\x93 Gandhara (danas u Afganistanu i Pakistanu) potpala pod vlast Aleksandra Velikog i nastao je Gandarski ili Indo-Gr\xc4\x8dki stil. Gr\xc4\x8dko-Rimski utjecaj se osje\xc4\x87a kroz nekoliko narednih stolje\xc4\x87a, a zanimljiv je u nekim od prvih prikaza Bude gdje je spojena indijska kiparska tradicija sa zapadnja\xc4\x8dkim klasi\xc4\x8dnim elementima (npr. gr\xc4\x8dki profil)._NEWLINE_Na kraju su se ta dva tipa kiparstva stopila u jedan za vrijeme dinastije Gupta (4.-6. st.). O tome svjedo\xc4\x8de za\xc4\x8du\xc4\x91uju\xc4\x87e slike na zidovima hinduisti\xc4\x8dkih \xc5\xa1piljskih hramova u Ajanti. Ta umjetnost se pro\xc5\xa1irila cijelom Indijom i preselila se dalje na Daleki istok kad se Budizam pro\xc5\xa1irio, \xc4\x8dak do Kine i Japana.\n_START_SECTION_\nIndijski hramovi\n_START_PARAGRAPH_\nBudisti\xc4\x8dki hram, poput Mahabodhi hrama u Bodh Gayi (5.-6. stolje\xc4\x87e), je ustanovio klasi\xc4\x8dni oblik indijskog hrama s tornjem u obliku visoke piramide i visokom kamenom ogradom odmah uz hram, oboje potpuno prekriveni prizorima u visokom reljefu._NEWLINE_Najstariji hinduisti\xc4\x8dki hramovi na jugoistoku Indije, oni gra\xc4\x91eni za vrijeme Pallava vladara, su zapravo prijelaz iz \xc5\xa1piljskog hrama u strukturnu gra\xc4\x91evinu sa sna\xc5\xbenim odlikama budisti\xc4\x8dkih samostana i chaitya (dvorana u kojoj je stupa) s nekoliko \xc4\x87elija okupljenih oko dvori\xc5\xa1ta. Tako hramovi u Mahabalipuramu i Hram sunca u Kornaku imaju dvorane-paviljone (mandapa) i sveti\xc5\xa1ta (rathas) oblikovane kao ceremonijalne ko\xc4\x8dije._NEWLINE_Khajuraho hramovi su izvrsni primjer srednjovjekovne indijske arhitekture, ali svojim prikazima i svjedo\xc4\x8danstvo \xc5\xbeivota ljudi u vrijeme Chandela vladara (oko 950.-1150.). Hramovi su izgra\xc4\x91eni od pje\xc5\xa1\xc4\x8denjaka, bez veziva, a kamenje se povezivalo na utor i zator s velikom precizno\xc5\xa1\xc4\x87u. Njihovi stupovi i arhitravi su izgra\xc4\x91eni od megalita, do 20 tona te\xc5\xa1kih. Svaki se sastoji od tri glavna elementa: ulaza (ardhamandapa), sve\xc4\x8dane dvorane (mandapa) i sveti\xc5\xa1ta (garbha griha).\n_START_SECTION_\nIzvan Indije\n_START_PARAGRAPH_\nIndijska umjetnost se s hinduisti\xc4\x8dkom religijom pro\xc5\xa1irila i u jugoisto\xc4\x8dnoj Aziji (Indokina), prije svega na Javi gdje postoji nevjerojatna Stupa iz 8. st, u Borobuduru._NEWLINE_Jedinstveno obilje\xc5\xbeje budisti\xc4\x8dke arhitekture su kamene visoke pagode koje su najbrojnije u Mijanmaru (Burmi). Ali najmonumentalniji hinduisti\xc4\x8dko-budisti\xc4\x8dki hram je ujedno i najve\xc4\x87a bogomolja ikad sagra\xc4\x91ena \xe2\x80\x93 Angkor Wat. Angkor je bio najve\xc4\x87i drevni grad na svijetu i prijestolnica Khmerskog naroda koji je vladao u Kambod\xc5\xbei od 10. do 12. st. Hram je ogromni kameni kompleks s pet pagoda okru\xc5\xbeen kanalima, detaljno isplaniran i dekoriran, a slu\xc5\xbeio je kao hram, pala\xc4\x8da i mauzolej Khmerskog boga-kralja.\n_START_SECTION_\nIslamska umjetnost u Indiji\n_START_PARAGRAPH_\nArapskim zauzimanjem Sinda (712.) zapo\xc4\x8dinje islamizacija zapadne Indije i islamska umjetnost postaje dominantna na tom podru\xc4\x8dju. Godine 1206. uspostavljen je Delhijski Sultanat (do 1398.). Po naredbi Qutb-ud-din Aibaka, prvog muslimanskog vladara Indije, 1193. godine zapo\xc4\x8dela je izgradnja Kutab minareta u Delhiju, koji sa svojih 72,5 m visine predstavlja najvi\xc5\xa1i minaret od opeke na svijetu._NEWLINE_Po\xc4\x8detkom 14. st. mongolski upad je pribli\xc5\xbeio islam Dalekom istoku i obogatio islamsku umjetnost. Prvi vladar Mogulskog carstva, Babur stigao je iz Perzije i bio je u srodstvu s mongolskim carevima dinastije Timurida. On je s kasnijim Mughalima izgradio carstvo koje je po\xc4\x8detkom 18. stolje\xc4\x87a obuhva\xc4\x87alo cijelu Indiju osim ju\xc5\xbenog vrha. Mughali su poticali umjetnost i pridonijeli \xc5\xa1irenju islama u cijeloj Indiji. Humajunova grobnica, grobnica baburovog sina Humajuna u Delhiju iz 1562. godine, je bila prva vrt-grobnica na indijskom poluotoku, i tako\xc4\x91er prva gra\xc4\x91evina te veli\xc4\x8dine od crvenog pje\xc5\xa1\xc4\x8denjaka. Ona je korak dalje od Gur-e Amira, grobnice njegovog pretka i osvaja\xc4\x8da Azije, Timura Velikog u Samarkandu, te je bila presedan za budu\xc4\x87u mogulsku arhitekturu kraljevskih mauzoleja koja je dostigla svoj vrhunac s Tad\xc5\xbe Mahalom u Agri. Zapanjuje \xc4\x8dinjenica da veli\xc4\x8danstvena gra\xc4\x91evina Taj Mahal u Agri (1630.-1648.) nije pala\xc4\x8da za u\xc5\xbeitak, nego mauzolej koji je \xc5\xa0ah D\xc5\xbeehan, Humajunob unuk, podigao svojoj voljenoj \xc5\xbeeni Mahal. Ovdje je organska plasti\xc4\x8dnost hinduisti\xc4\x8dke arhitekture uskla\xc4\x91ena s islamskom apstrakcijom i \xc4\x8disto\xc4\x87om linija. Bijeli mramorni zidovi, rasko\xc5\xa1no dekorirani reljefima i umetnutim obojenim kamenjem s dubokim ni\xc5\xa1ama punim sjena, izgledaju tanki poput papira, skoro providni, a \xc4\x8ditava gra\xc4\x91evina ostavlja utisak kao da jedva dodiruje tlo i kao da visi o kupoli koja sli\xc4\x8di na balon. Atmosfera pjesni\xc4\x8dkog sanjarenja poja\xc4\x8dana je okvirom \xe2\x80\x93 dugim vje\xc5\xa1ta\xc4\x8dkim jezerom u kojem se gra\xc4\x91evina ogleda, oivi\xc4\x8deno tamnozelenim \xc5\xbebunjem, isti\xc4\x8de hladnu bjelinu paviljona na veleban na\xc4\x8din._NEWLINE_U 16. st., sa sredi\xc5\xa1tem u veli\xc4\x8danstvenim utvr\xc4\x91enim pala\xc4\x8dama od pje\xc5\xa1\xc4\x8denjaka u Agri (Utvrda Agra), Fatehpur Sikriju, Lahoreu (Utvrda Lahore) i Delhiju (Crvena utvrda), nastaje osobita indo-islamska umjetnost velebnih d\xc5\xbeamija , pala\xc4\x8da, mauzoleja i figurativnog slikarstva._NEWLINE_Za vrijeme vladavine tri cara: Akbara (1555.-1603.), Jahangira (1603.-1627.) i \xc5\xa0aha D\xc5\xbeehana (Shah Jehan, 1627.-1666.), \xc4\x8dak se i Europa upoznala s mogulskom slikarskom \xc5\xa1kolom. Akbarova \xc5\xbeelja za politi\xc4\x8dkim jedinstvom svih sfera vlasti inspirirala ga je na sakupljanje europskih umjetnina. Iako su se ortodoksni muslimani u Indiji protivili Akbarovom pokroviteljstvu figurativnih umjetnosti, njegov sin Jahangir je ohrabrivao indijske umjetnike da prou\xc4\x8davaju prirodu i europsko slikarstvo._NEWLINE_U Alegorijskom prikazu cara Jahangira na prijestolju u obliku sata, barokni interes za aktualno (pje\xc5\xa1\xc4\x87ani sat) ukomponiran je u islamsku scenografiju. Okvirni ukrasi, kaligrafsko pismo i rasko\xc5\xa1an tepih koji uplo\xc5\xa1njava pozadinu su ostav\xc5\xa1tina perzijske umjetnosti. S druge strane, Figure i pje\xc5\xa1\xc4\x87ani sat su trodimenzionalni sa sjenama. Jahangir okru\xc5\xbeen suncem i mjesecom, prima audijenciju muslimanskog sufija s bijelom bradom, muslimanskog princa s crnom bradom, europskog diplomata u zapadnja\xc4\x8dkoj odje\xc4\x87i i umjetnika koji dr\xc5\xbei sliku. Dva mala an\xc4\x91ela koja se igraju u podno\xc5\xbeju pje\xc5\xa1\xc4\x87anog sata su kopirani s neke barokne slike. A kupidi iznad njih simboli\xc4\x8dki predstavljaju slijepu ljubav (kupid s lukom i strijelom \xe2\x80\x93 ljubav, a onaj s prekrivenim o\xc4\x8dima \xe2\x80\x93 sljepo\xc4\x87u).\n_START_SECTION_\nIndijska glazba\n_START_PARAGRAPH_\n_NEWLINE_Indijska glazbena tradicija jedna je od najstarijih neprekinutih tradicija na svijetu. Podaci o njoj stari su vi\xc5\xa1e od 3000 godina, a nalaze se u drevnim indijskim zapisima - Vedama. U Indiji postoje iste vrste glazbe kao i u Europi: folklorna, popularna i klasi\xc4\x8dna. Na Zapadu je najpoznatija i najcjenjenija indijska klasi\xc4\x8dna glazba. Ona se kao glazba vi\xc5\xa1ih dru\xc5\xa1tvenih slojeva po\xc4\x8dela razvijati od 12. st. u hinduisti\xc4\x8dkim hramovima i na dvorovima maharad\xc5\xbea. Postoji duboka veza izme\xc4\x91u indijske glazbe, filozofije, religije i prirode. Ona se izra\xc5\xbeava kroz stotine melodijskih uzoraka, raga. Svaka raga ima posebno zna\xc4\x8denje i povezuje se s odre\xc4\x91enim raspolo\xc5\xbeenjem, osje\xc4\x87ajima, dnevnim ili godi\xc5\xa1njim ciklusima. Izvo\xc4\x91a\xc4\x8d odabire prikladnu ragu, izvodi je, a zatim improvizira. Jedna izvedba mo\xc5\xbee trajati i nekoliko sati. Razinu umjetni\xc4\x8dke vrijednosti odre\xc4\x91uje vje\xc5\xa1tina i ma\xc5\xa1tovitost glazbenika izvo\xc4\x91a\xc4\x8da. Samo pravi poznavaoci indijske filozofije mogu do kraja razumjeti indijsku glazbu. Indijska glazba je vokalna i to \xc4\x8desto jednoglasna. Melodijska linija je bogato ukra\xc5\xa1ena ornamentima, a karakteristi\xc4\x8dna je uporaba glisanda koji povezuju tonove. \xc4\x8cesto se izvodi uz instrumentalnu pratnju prilikom \xc4\x8dega glazbala opona\xc5\xa1aju vokalni stil izvedbe.'